C 152/196
MT
Il-Ġurnal Uffiċjali tal-Unjoni Ewropea
6.4.2022
4.7.
L-Istati Membri jistgħu jeskludu mill-emissjonijiet tal-kontabbiltà kkawżati minn avvenimenti estremi naturali bħal maltempati, nirien jew tifqigħat ta’ insetti.
Huwa meħtieġ b’mod urġenti monitoraġġ imtejjeb tad-disturbi naturali fil-foresti sabiex tiġi żgurata l-applikazzjoni korretta u effettiva tad-dispożizzjoni ta’ disturb naturali, li hija teknikament eżiġenti iżda estremament importanti.
L-obbligi ta’ rappurtar għal kull Stat Membru jeħtieġ li jsegwu protokoll standardizzat li jiżgura l-ġbir u l-interpretazzjoni effiċjenti tad-data u l-implimentazzjoni u l-ippjanar effiċjenti tal-politika. 4.8.
L-analiżi tad-data hija bbażata prinċipalment fuq l-Inventarji Nazzjonali tal-Foresti f’kull Stat Membru, li huma mhux korrelatati u xi drabi mhux kompluti jew mhux preċiżi.
Barra minn hekk, l-inventarji nazzjonali tal-foresti ma jsirux ta’ spiss fl-Istati Membri kollha.
Il-KESE jilqa’ l-proposta tal-Kummissjoni li ssir valutazzjoni komprensiva tad-data tal-inventarju nazzjonali fl-2025, bil-għan li jiġu stabbiliti miri preċiżi għall-perjodu 2026-2030. 4.9.
Hemm bżonn ta’ appoġġ għar-riċerka u l-iżvilupp għal produzzjoni aktar sostenibbli tal-bijomassa tal-injam.
Il-KESE diġà rrimarka li “riċerka u innovazzjoni intensivi, kif ukoll premjijiet għall-ħolqien ippruvat ta’ bjar tal-karbonju, huma meħtieġa biex jappoġġjaw lil dawn is-setturi” (14).
Il-KESE jqis ukoll li kull Stat Membru għandu jfassal sistema ta’ inċentivi tat-taxxa magħżula li tiffaċilita t-tranżizzjoni u jirrakkomanda li jsir użu sħiħ mill-finanzjament disponibbli tal-PAK. 4.10.
Huma meħtieġa wkoll programmi ta’ titjib tal-ħiliet u ta’ taħriġ mill-ġdid għall-imprendituri u għall-ħaddiema sabiex jiġi żgurat l-aċċess għat-teknoloġiji l-aktar ġodda disponibbli u għall-ħiliet diġitali u sostenibbli.
L-aġenda tal-Patt Ekoloġiku Ewropew tista’ tirnexxi biss jekk tkun akkumpanjata minn programmi ta’ edukazzjoni u taħriġ li jistgħu jagħtu spinta lill-ħiliet tal-ħaddiema Ewropej, filwaqt li jiżguraw il-kompetittività u l-ġustizzja soċjali.
Għalhekk, il-KESE jitlob li l-imsieħba soċjali u l-organizzazzjonijiet rilevanti tas-soċjetà ċivili jkunu involuti bis-sħiħ kemm fil-fażi tal-ippjanar kif ukoll f’dik tal-implimentazzjoni tal-pakkett. 4.11.
Il-KESE jqis li l-SMEs jeħtieġu qafas leġiżlattiv ta’ appoġġ imfassal apposta li jgħinhom jinnovaw, iżidu u jikbru b’mod sostenibbli.
Filwaqt li hemm bosta opportunitajiet ta’ finanzjament għall-finanzjament tal-adattament, il-KESE jerġa’ jappella għal “aktar ċarezza dwar l-għażliet differenti, kif ukoll proċeduri faċli għall-utent biex jiġi żgurat aċċess f’waqtu għall-finanzjament f’livell prattiku għall-atturi” (15). 4.12.
Fl-aħħar nett, il-KESE jinsab imħasseb li d-dimensjoni soċjali tal-implimentazzjoni tal-Patt Ekoloġiku Ewropew (permezz tal-pakkett leġiżlattiv Lesti għall-Mira ta’ 55 %) mhijiex qed titqies u li l-membri tal-pubbliku se jiġu affettwati l-aktar peress li se jkollhom jibdlu l-karozzi tagħhom, iħallsu aktar biex isaħħnu djarhom, iħallsu aktar għall-irħas titjiriet ta’ vaganzi u oħrajn.
Għalhekk, il-KESE jesprimi tħassib reali dwar il-kontijiet ogħla li l-unitajiet domestiċi se jkollhom iħallsu wara li jiġi implimentat il-pakkett Lesti għall-Mira ta’ 55 %.
Il-KESE jemmen bis-sħiħ ukoll li, matul din it-tranżizzjoni, jeħtieġ li tingħata attenzjoni speċjali lir-reġjuni, l-industriji u l-ħaddiema li se jiffaċċjaw l-akbar sfidi u li t-tranżizzjoni trid tkun “implimentata permezz ta’ approċċ kompetittiv, soċjalment ġust u multilaterali u li għandhom jiġu stabbiliti l-għodod xierqa biex jinkiseb l-involviment sħiħ u l-aċċettazzjoni sħiħa tas-soċjetà ċivili, inklużi ċ-ċittadini, in-negozji u l-organizzazzjonijiet kollha” (16).
Brussell, it-8 ta’ Diċembru 2021.
Christa SCHWENG Il-President tal-Kumitat Ekonomiku u Soċjali Ewropew
(14) (15) (16)
Opinjoni tal-KESE dwar “Insawru Ewropa reżiljenti għall-klima – L-Istrateġija l-ġdida tal-UE dwar l-Adattament għat-Tibdil fil-Klima” (għadha ma ġietx ippubblikata fil-ĠU).
Opinjoni tal-KESE dwar “Insawru Ewropa reżiljenti għall-klima – L-Istrateġija l-ġdida tal-UE dwar l-Adattament għat-Tibdil filKlima”.
Opinjoni tal-KESE dwar “Pjaneta Nadifa għal kulħadd Viżjoni strateġika Ewropea fit-tul għal ekonomija għanja, moderna, kompetittiva u newtrali għall-klima” (ĠU C 282, 20.8.2019, p. 51).